text: 16-årig pige med kniv blev overmandet af ekspedient 
  05 januar 2018 kl. 05.27
  En ekspedient i Dagli´Brugsen i Nybøl ved Sønderborg overmandede torsdag aften en kun 16-årig pige, der ved kasselinjen truede ham med en dolk under et forsøg på røveri.
  Den maskerede 16-årige pige mødte kort efter klokken 18.30 torsdag aften op i Daglibrugsen i Nybøl og truede ved kassen ekspedienten med en dolk.
  - Da kassemedarbejderen vurderede, at han kunne overrumple den maskerede pige, så overmandede han hende og afværgede, at hun fik udbytte af sin truende adfærd. Pigen blev fastholdt i forretningen til vores patrulje nåede frem, oplyser vagtchef Henrik Sønderskov, Syd- og Sønderjyllands Politi, fredag morgen til TV SYD.
  Den 16-årige pige har tilbragt natten i politiets varetægt. Fredag formiddag er hun blevet afhørt og derefter overgivet til de sociale myndigheders videre behandling og forældrene.
  
  